CMO บิ๊กโปรเจกต์เพียบ! มั่นใจรายได้ทะลุพันล้าน “เทิร์นอะราวด์” รอบ 3 ปี
CMO ส่งซิกผลงานไตรมาส 3-4 โตเด่น คว้าเมกะโปรเจกต์เพียบ มั่นใจรายได้ทั้งปีทะลุพันล้านบาท Turnaround รอบ 3 ปี จ่อจับมือยักษ์ใหญ่ด้าน เอ็นเตอร์เทนเม้นท์จากเกาหลี จัดงาน Music Festival ระดับโลกอีกหลายงาน
CMO ส่งซิกผลงานไตรมาส 3-4 โตเด่น คว้าเมกะโปรเจกต์เพียบ มั่นใจรายได้ทั้งปีทะลุพันล้านบาท Turnaround รอบ 3 ปี จ่อจับมือยักษ์ใหญ่ด้าน เอ็นเตอร์เทนเม้นท์จากเกาหลี จัดงาน Music Festival ระดับโลกอีกหลายงาน
27 ต.ค. 2565

นายกิติศักดิ์ จำปาทิพย์พงศ์ ประธานเจ้าหน้าที่บริหาร บริษัท ซีเอ็มโอ จำกัด (มหาชน) หรือ CMO เปิดเผยว่า แนวโน้มธุรกิจในช่วงที่เหลือของปี 2565 จะมีการขยายตัวในทิศทางที่ดีขึ้นอย่างต่อเนื่อง โดยเฉพาะในกลุ่มธุรกิจอีเวนต์ ซึ่งจะเห็นได้ชัดจากปริมาณงานที่เพิ่มมากขึ้น เรียกได้ว่าสถานที่จัดงานถูกจองจัดงานแฟร์ใหญ่ระดับประเทศเต็มยาวถึงสิ้นปี ซึ่งในไตรมาส 4 บริษัทฯ คว้างานเมกะโปรเจกต์หลายงาน โดยคาดว่าเฉพาะไตรมาสที่ 4 น่าจะทำยอดขายได้ไม่ต่ำกว่า 400 ล้านบาท โดยงานใหญ่ที่ได้เข้าไปทำ อาทิเช่น MEGA Countdown 2023, งาน Mitsubishi Road Show มิตไมล์เฟสติวัล, งาน K Leasing ที่งาน Motor Expo, งานนิทรรศการแสดงนวัตกรรมและการประชุมด้านน้ำมันและก๊าซธรรมชาติระดับโลก ณ กรุงอาบูดาบี สหรัฐอาหรับเอมิเรตส์ เป็นต้น
ทั้งนี้บริษัทฯ ได้รับงานจากลูกค้าให้จัดงานให้อย่างต่อเนื่องครอบคลุมทุกเซ็กเม้นต์ ซึ่งไม่ว่าจะเป็นกลุ่มธุรกิจธนาคาร, กลุ่มธุรกิจอสังหาริมทรัพย์, กลุ่มธุรกิจอาหารและเครื่องดื่ม, กลุ่มธุรกิจยานยนต์ และกลุ่มธุรกิจสื่อสารโทรคมนาคม นอกจากนี้ทางบริษัทฯ ยังได้เข้าไปรับงานทางด้านการก่อสร้างและบริหารจัดการศูนย์การเรียนรู้อีกหลายโครงการซึ่งมีทั้งหน่วยงานของภาครัฐและเอกชน โดยในไตรมาสที่ 4 ไปถึงปีหน้าทางบริษัทฯ มีงานในมือและพร้อมที่จะเข้าประมูลเพิ่มมูลค่าหลายร้อยล้านบาท
“ในปี 2565 บริษัทฯ คาดว่าจะมีรายได้รวมกลับไปเท่ากับในช่วงก่อนสถานการณ์โควิดคือประมาณ 1,100 – 1,200 ล้านบาท และคาดว่าผลประกอบการในภาพรวมทั้งปีจะสามารถกลับมาทำกำไรได้ในรอบ 3 ปี ซึ่งถือว่าเรากลับมา Turnaround ได้อย่างรวดเร็ว ส่วนในปีหน้าคาดว่ายอดขายเราน่าจะเติบโตได้แบบก้าวกระโดด อย่างแน่นอน” นายกิติศักดิ์ กล่าว 
สำหรับในปีนี้นอกจากธุรกิจทางด้านอีเวนต์แล้ว บริษัทฯ ยังหันมาทำธุรกิจทางด้านเอ็นเตอร์เทนเม้นท์เพิ่ม โดยล่าสุดเพิ่งจัดคอนเสิร์ต “อันยอง แบงค็อก อารีน่า เค 2022” ซึ่งประสบความสำเร็จได้รับการตอบรับที่ดีมีผู้เข้าชมแน่นฮอลล์กว่า 15,000 คน สามารถทำรายได้กว่า 80 ล้านบาท ขณะเดียวกันบริษัทยังเติบโตจากกลุ่มธุรกิจให้เช่าอุปกรณ์ระบบภาพแสงเสียง ซึ่งเป็นธุรกิจในเครือ CMO โดยในช่วงปลายปี ถือเป็นช่วงไฮซีซั่นของงานคอนเสิร์ต ซึ่งผลงานในช่วงไตรมาส 4 อาทิเช่น คอนเสิร์ต “KAMIKAZE PARTY 2022”, คอนเสิร์ต “OC-TOPOP 2022” และ “T-POP Concert Fest” เป็นต้น
อย่างไรก็ดีในปีหน้าบริษัทฯ วางแผนที่จะขยายตลาดธุรกิจ อีเวนต์ และ เอ็นเตอร์เทนเม้นท์ ไปยังประเทศในกลุ่มเซ้าท์อีสต์เอเชีย ซึ่งจะเริ่มต้นจากประเทศเวียดนาม และสิงค์โปร์ ซึ่งเป็นตลาดใหญ่และมีการขยายตัวอย่างรวดเร็ว นอกจากนี้จะมีงานใหญ่ทั้งงานอีเวนต์ รวมไปถึงคอนเสิร์ตและเฟสติวัล ทั้งจากเกาหลี สหรัฐอเมริกา ยุโรปออกมาอย่างต่อเนื่องไปถึงปีหน้า โดยล่าสุดเตรียมจับมือพาร์ตเนอร์บริษัท เอ็นเตอร์เทนเม้นท์ยักษ์ใหญ่ของประเทศเกาหลี จัดเฟสติวัล และคอนเสิร์ตอีกหลายงานด้วยเช่นกัน